මැගීත් විවහා වෙලා අවුරුදු 10ක් වෙනවා.. අපිට අවුරුදු 3ක පුංචි පුතෙක් හිටියා...එහෙත් විවහා වෙලා අවුරුදු 10 කින් පස්සේ අපේ ජීවීතේ හැමදේම වෙනස් වෙන්නට ගත්තා.
එමා මගේ ජිවිතේට ආවේ ඒ කාලෙදි.

එමාගේ ආදරයත් එක්ක හැමදේම වෙනස් වුනා. මැගිගෙන් මම ටිකෙන් ටික දුරස් වෙන්න ගත්තා. එයත් එක්ක එකට නිදියගත්තත් ඉස්සර වගේ එයාව තුරුළු කරගත්තේ නැහැ. අපි පුරුද්දක් විදියට ගෙදරින් එලියට යද්දි එකිනෙකාට හාද්දක් දෙනවා. මම ඒකත් මඟ හැරියා. එයා දිහා ආදරයෙන් බලන්නවත් මම උත්සහා කළේ නැහැ. මේ වෙනස් කම් හැමදෙයක්ම මැගීටත් තේරෙන්නට ඇති.
"තිග්‍රාන් … ඔයාට යන්න ඕනෙනම් යන්න....එහෙත් මට මේ තරම් දුක් දෙන්න එපා....ඔයා වෙනස් වෙනවා මට දරා ගන්න බෑ " ඇ‍ය මට කිව්වා.
මැගී එහෙම කියන්න ඇත්තේ බලාගෙන හිදලා බැරිම තැන වෙන්න ඇති.

මම දික්කසාදයට ලැස්ති වුනා.
මගේ වත්කම් වලින් භාගයක්ම මැගීටයි දරුවටයි ලිව්වා. 
මම දික්කසාද කොලේ මැගිගේ අතට දුන්න දවසේ එයා ඒක කෑලී වලට ඉරලා විසිකරලා දැම්මා.
"ඔයා දන්නවා තිග්‍රාන්...මට ඔයාගේ කිසිම දෙයක් ඕනේ නැහැ.... ඔයා දරුවව බලාගන්න මට ඒ ඇති " ඇය කිව්වා.
"කවුද ඒ ගැහැනු කෙනා?"
"එමා "
"ඔයාට එයා ආදරේද?"
"ඔව්"
"එහෙනම් කමක් නැහැ....ඔයා සතුටින් ඉන්න" ඇය මිමිනුවා.

මැගීට තිබුනේ තද කොලපාට ඇස් දෙකක්. එහෙත් එයාගේ හිතට දුකක් දැනෙද්දී ඒ ඇස්  ලා දුඹුරු පාටට හැරෙනවා. එයා ඒ මොහොතේ මගේ දිහා බැලුවේත් කදුළු වලින් පිරිලා තිබුණු ඒ දුඹුරු පාට ඇස් එක්ක. මගේ දිහා බලලා එයා බොහෝම සංවේදීව මගෙන් ඉල්ලීමක් කළා.
"තිග්‍රාන්, ඔයාට පුළුවන්ද මට එකම එක උදව්වක් විතරක් කරන්න"  
"මොකක්ද?"
"තව එක මාසයක් මගෙත් එක්ක ඉන්න....අපි විවහා වුන මුල් කාලේ වගේම මට ආදරේ කරන්න.... ඒකාලේ අපි ගත කරපු ඒ ජිවිතයම ඒ විදියටම ගත කරන්න....එකම එක මාසයක් විතරක්...ඊට පස්සේ ඔයා එමා ළඟට යන්න"

මම ඒ ඉල්ලීම භාරගත්තා....එකම එක මාසයක්. ඔව් එක මාසෙකට විතරක්. 

මැගීගේ ඉල්ලීම මම එමාට කියද්දි ඇය හිනාවුනා. 
' ඒක මහා විකාරයක් " ඇය කිව්වා.
මම එමාව වැළඳ ගත්තා. 
"ඔයා අමනාප වෙන්න එපා රත්තරං... එකම එක මාසයයිනේ....ඊට පස්සේ මම හැමදාමත් ඔයාගේ." මම ඇයට හාද්දක් දුන්නා. 
එමා මැගීට වඩා තරුනයි...ලස්සනයි....ඒ වෙද්දි මගේ මුලු ලෝකයම එයා වෙලයි තිබුණේ. 

මැගී කියපු විදියටම ඒ මාසේ මම - අපි දෙන්නා විවහා වුණ මුල් කාලේ වගේම එයත් එක්ක ජීවත් වෙන්න පටන් ගත්තා.
නිදාගනිද්දී එයාව තුරුලට ගත්තා. හැමදාමත් උදෙන්ම එයා ඇහැරෙද්දී එයාට කෝපි එකක් ගෙනත් දුන්නා.  එයා ඔෆිස් යද්දී එයාව දෑතීන් උස්සගෙන දොර ළඟට ගෙනිච්චා. දොර ළඟදි එයාව බිමින් තියලා තොල් වලට හාද්දක් දුන්නා. 

අපේ පුංචි පුතා මේ සේරම බලාගෙන හිටියා...එයා ගොඩක් සතුටු වුනා. සමහර වෙලාවට අපි දිහා බලාගෙන අත්පුඩි ගැහැව්වා. 
"හා… හා…. තාත්තා අම්මව වඩාගෙන යනවා. " එයා කෑගහලා නැටුවා, උඩපැන්නා. 

දවසක් මම මැගීව දෑතට ගනිද්දී එයා එයාගේ හිස මගේ පපුවට තියාගත්තා. මම එයා දිහා බැලුවා. එයාගේ ඇස් දෙක ලාකොළ පාටින් දිලිසෙනවා. අපි විවහා වුන මුල් කාලයේදි තිබුනු ලස්සන තවමත් ඒ ඇස් දෙකේ තියෙනවා. මම එයාට හාද්දක් දුන්නා. ඒ හාද්ද බොරුවට දුන්න එකක් නෙමෙයි ඇත්තටම දුන්න එකක්. 

දවස් කිහිපයක් ගත වුනා. රත්‍රියේ එයාව තුරුලුකරන් නිදාගන්න කොට එයාගේ හිසකෙස් වලින් එන ඔලිව් සුවද මට දැනුනා.  මට ඒ සුවද කාලෙකින් දැනිලා තුබුණේ නැහැ. සමහර විට මම මේතරම් ළගින් එයාව තුරුලු කර නොගත්ත නිසා වෙන්න ඇති.

මම වැඩට යද්දීත් එයාව තුරුලු කරගත්තා... අපි විවහා වුනු මුල් කාලයේ දැනුනු උනුසුම ම මට ඒ මොහොතවල් වලත් දැණුනා. 
මම ආයෙමත් එයාට ආදරේ කරනවත්ද ? 
මම මැගිගේ ඇස් දිහා බැලුවා.
එයාගේ ඇස් වලින් කදුලක් කඩාගෙන වැටුනා....
 "මට ඔයත් එක්ක හැමදාමත් මේ විදියටම ඉන්න තියෙනවනම් " ඇය මිමුණුවා.

එදා වැඩට ගියත් මට වැඩක් කරන්න තරම් හිතක් තිබුනේ නැහැ...ඇයි මම මැගීව අත හරින්න ගියේ.
එමාට ආදරේ කරපු නිසාද ? නැහැ ඊටත් වැඩියෙන්, ඊටත් එහා ගිය දෙයක් එතැන තිබුණා.

විවහා වෙලා ටික කාලයක් ගියාම අපිට අනෙක් කෙනාගේ ලස්සන පේන්නේ නැත්තේ, ඒ ලස්සන අඩුවෙලා යනවා වගේ දැනෙන්නේ, ඇත්තටම ඒ ලස්සන නැතිවෙලා යන නිසා නෙමෙයි. අපි ඒ ලස්සන දකින්න උත්සහා කරන්නේ නැති නිසා. අපි 'ආදරයට' 'ඒ ආදරණීය හැගීම්' වලට ගලාගෙන යන්න නොදී අපි අපිව ම පාලනය කරගන්න නිසා. 
විවහා වෙලා ටික කාලයක් ගියාම මේ පාලනය ඉබේම ඇතිවෙනවා. ඒක ජීවීතයට සුපුරුදු දෙයක් බවට පත් වෙනවා. ආදරය කළත් ආදරය නොකියා ඉන්න එක පුරුද්දක් වෙනවා.

එහෙත් සැමියෙකු සහා බිරිදක් අතර එහෙම පාලනයක් තිබිය යුතු නැහැ. එකිනෙකාගේ ආදරය එකිනෙකාට දැනෙන්න ඕන, එකිනෙකා ඒ ආදරය විඳින්න ඕනේ, එතකොට ආදරය තවත් අලුත් වෙනවා.
විවහයත් එක්ක දරුවන් ලැබිලා කාලයක් ගියා ම මමත් ඒ මුරණ්ඩු ජීවීතයට පුරුදු වුණා. මම මාවම පාලනය කරගත්තා. මම කවදාවත් මැගීගේ ආදරය දකින්න උත්සහා කලේ නැහැ. මගේ ආදරය එයාට දෙන්න උත්සහා කලෙත් නැහැ. අපේ ආදරය ඉබේම ටිකෙන් ටික අඩු වෙලා ගියා. එයත් දරුවා නිසා ඒ පැත්තටම යොමු වෙන්න ගත්තා. 
හැමදෙයක්ම ඒ විදියට වෙනස් වෙද්දි 'මම කලේ වෙනම ආදරයක් හොයාගන්න එක' 

මම මැගීට කරන්න ගිය දේ වැරදි බව මට තේරුනා, මට අපේ දරුවව මතක් වුනා.... අපි ආදරයෙන් සතුටින් කොයිතරම් කල් ජිවත් වුනාද, ඇයි අපිට ඉස්සරහාටත් එහෙම ඉන්න බැරී?

මම ඒ වෙලාවෙම එමාව හමුවෙන්නට ගියා.
"එමා මම මැගීව දික්කසාද කරන්නේ නැහැ...මට සමාවෙන්න "
"මොකක් " එමා මගේ දිහා වික්ෂිප්තව බැලුවා.
"ඔව් එමා ...මම හිතන්නේ මම තවමත් මැගීට ආදරය කරනවා."
එමා තරහයින් මගේ කම්මුලට ගැහැව්වා.
" උබනම් මහා නිවටයෙක් " කියූ ඇය එතනින් යන්නට ගියා.

මම එදා ගෙදර ගිහින් මැගීව තුරුළු කර ගත්තා. ඇයට හාද්දක් දුන්නා. ඒක ඇත්තම හාද්දක්.. මගේ මුළු හදවතින්ම දුන්න හාද්දක්.

"මට සමාවෙන්න මැගී... මට මාවම තේරුම් ගන්න බැරි වුනා. මම ඔයාට ආදරෙයි.... අපි හැමදාමත් මේ විදියටම ඉමු" 
මම එහෙම කියද්දී මැගීගේ ඇස් දෙකේ කදුලු කඩාගෙන වැටුණා.
"රත්තරන් ....මට ඔයාට දෙයක් කියන්න තියෙනවා."  ඇය කිව්වා.
"ඔයාට මාසයක් අපි ආදරයෙන් ජිවත්වෙමු කිව්වේ හේතුවක් නිසා...." ඇය මිමිනුවා.
"හේතුවක්?"
"ඔව්.... මට පිළිකාවක් තියෙනවා... මට තවත් ජිවත්වෙන්න ඉතුරුවෙලා තියෙන්නේ මාසයක් වගේ පොඩි කාලයක් විතරයි. ඔයා මේ වෙනකොටත් වෙන කෙනෙක්ට ආදරය කරන විත්තිය මම දැනගෙන හිටියා. එහෙත් මම ඔයාට මුකුත් කිව්වේ නැත්තේ මම මැරුනත් ඒ කෙනා ඔයාව සතුටින් තියයි කියලා මම හිතුව නිසා. මගෙත් එක්ක මාසයක් ආදරයෙන් ජිවත්වෙන්න කියලා මම ඔයාගෙන් ඉල්ලුවේ අපේ පුංචි පුතා වෙනුවෙන් "
" පුතා වෙනුවෙන් ?"
"ඔව් රත්තරන් ... මම මැරුණත් ... මම මගේ ජිවිතේ අන්තීම වෙනකන්ම ඔයත් එක්ක සතුටින් හිටියා කියලා පුතා දකින්න ඕනේ. එතකොට, එයා කවදා හරි ආදරේ කරන කාලෙකදී එයාගේ ආදරයත් ලස්සන එකක් වේවී. අම්මයි තාත්තගෙයි ආදරය දරුවන්ගේ ජිවිතයටත් බලපානවා. අපි දෙන්නගේ ආදරය එයාගේ ආදරය තවත් ලස්සන කරාවී."

මම මගේ මැගිව වැලද ගත්තා.
ගොඩක් ආදරයෙන්.

පසුවදන - දෙමව්පියන්ගේ එකිනෙකාට ආදරය කරන විදිය දරුවන්ගේ ජිවිත වලට බලපානවා. ලංකාවේ සංස්කෘතියත් එක්ක අම්මයි තාත්තයි එයාලගේ ආදරය දරුවන්ට පෙන්නන්නේ නැහැ. තාත්තා අම්මට හාද්දක් දෙනවා සමහර දරුවන් කවදාවත් දැකලා නැතිව ඇති. අම්මයි තාත්තයි තුරුළු වෙලා ආදරයෙන් කතා කරනවා, වැඩට යන්න කලින් එකිනෙකාව ආදරයෙන් වැළඳ ගන්නවා,  සමහර දරුවෝ ජීවීතේටවත් දැකලා නැතිව ඇති. ඒ දරුවන් කවදා හරි වැඩිහිටියන් වුන දාට ඔවුනුත් ආදරය කරන්නේ දෙමව්පියන්ගෙන් ආදරය ගැන ඉගෙනගත්තු විදියටමයි. ඒ වගේමයි අම්මයි තාත්තයි දරුවන් ඉදිරියේ ගහා මරා ගන්නවනම් කුණුහරුපයෙන් දෙස්තියා ගන්නවනම්, කවදා හරි ඒ දරුවනුත් විවහා වුනු දාට කරන්නේ ඒ දේමයි.